  Туспуктэм: Руслан Нуриахметов Наталия Сильвестрова Удмуртиысь туризмъя агенство ожчи данлык интыосын «Всё для фронта, всё для Победы!» выль туристической маршрут дасяз. Со «Туризм и индустрия гостеприимства» йӧскалык ӵектос улсын радъям Россиысь 100 туристической маршрутъёсысь одӥгез луиз. Со сярысь элькун тӧролэн но кивалтэтлэн пресс-службазы ивортӥз. Али  маршрутэ туристъёс понна аудиогидъёс но куар-кодъёс дасяло. Маршрутэз ортчыку, элькунын улӥсьёс но куноос ожтӥрлык кылдытӥсьёслы сӥзем синпелетэз адӟыны, «Ижмаш» ожтӥрлык музее, М. Т. Калашников нимо музее, Вормон сквере, Уйпал шайвылысь бырем ожгарчиослы сӥзем мемориал огъетэ но Горький чугун сюреслэн Ижкар ёзэтэзлэн историезлы сӥзем музее вуылыны быгатозы. « Ми локациос люкамы, кудъёсаз пӧртэм радлыкъя ветлыны луоз, озьыен, соосты кыӵе ке маршрутъёсы огазеяы, кӧня ке нуналлы кыскыны, яке карысь мукет интыосын герӟаны луоз » Юлия Бадаш, Удмуртиысь туризмъя агентстволэн кивалтӥсез Быръем интыостӥ поръяку, маршрутэ пыриськисьёс пыӵал тӥрлык кылдытӥсь Михаил Калашниковлэн улонэныз тодматскыны, ожтӥрлык сярысь трос тунсыкозэ тодыны быгатозы, Быдӟым Атыкай ожысь геройёслы сӥзем интыосы вуылозы, карын чугун сурес азинсконлэн историеныз тодматскозы. Маршрутэн  чӧлсконпусъя тодматскыны луэ. Тодэ вайытом, Ижкарын 18-ти южтолэзе «Крымская весна» концерт ортчоз. Тегъёс: Туризм Ижкар Удмуртия  